1. ปัจจัยความเสี่ยง

การบริหารความเสี่ยง

ในช่วงหลายปีที่ผ่านมา กลุ่มบริษัทมีความเสี่ยงหลายประการที่เกิดจากการประกอบธุรกิจ
จึงได้มีการพัฒนาโครงสร้างการบริหารความเสี่ยงขึ้น
โดยใช้แนวทางการบริหารความเสี่ยงที่สามารถจัดการและลดความเสี่ยงดังกล่าวลงได้
ด้วยการติดตามอย่างต่อเนื่อง ทั้งนี้ กลุ่มบริษัทได้จัดให้มีการประชุมความเสี่ยง 1 ครั้งต่อเดือน
จากคณะกรรมการบริหารความเสี่ยงที่ประกอบด้วยผู้มีความรู้ความสามารถจากทุกสายงานขององค์กร
เพื่อกำหนดมาตรการในการควบคุมความเสี่ยงดังกล่าว
และดำเนินการต่อความเสี่ยงโดยเรียงลำดับความเร่งด่วนของผลกระทบของความเสี่ยงที่อาจเกิดขึ้น
เพื่อพัฒนาเป็นแนวทางการบริหารความเสี่ยงสำหรับกลุ่มบริษัท
และใช้เป็นแนวปฏิบัติเพื่อให้บรรลุวัตถุประสงค์อย่างมีประสิทธิ

1.  ความเสี่ยงด้านการตลาด

อุตสาหกรรมเหล็กของไทยเผชิญกับความเสี่ยงจากการที่ความต้องการสินค้าและราคามีความผันผวนตามฤดูกาล
ซึ่งถือเป็นปัจจัยที่ต้องคำนึงเป็นอย่างยิ่งในการประกอบธุรกิจ อย่างไรก็ตาม
กลุ่มบริษัทได้มีการพัฒนาประสิทธิภาพการผลิต
รวมทั้งมีการพัฒนาผลิตภัณฑ์เพื่อเพิ่มมูลค่าให้กับสินค้าและสร้างความแตกต่างให้กับตัวสินค้าของบริษัท
อาทิเช่น เหล็กเส้นข้ออ้อยชนิดเกลียว และเหล็กเส้นข้ออ้อยชนิดเกลียวรับแรงดึงสูง (High
Tensile Thread Steel Bar)
ซึ่งใช้สำหรับงานก่อสร้างที่ต้องการรับแรงดึงสูงเป็นพิเศษกว่างานก่อสร้างทั่วไป เช่น
งานก่อสร้างรถไฟฟ้า สะพาน อุโมงค์ ท่าเรือน้ำลึก เขื่อนกักเก็บน้ำ ฯลฯ
โดยปัจจุบันบริษัทเป็นผู้ผลิตเพียงรายเดียวในประเทศ
ที่สามารถผลิตเหล็กเส้นข้ออ้อยชนิดเกลียวรับแรงดึงสูงโดยผ่านการรับรองคุณภาพตามมาตรฐานจากหลายประเทศทั่วโลก
ทำให้บริษัทมีความสามารถในการแข่งขันเหนือคู่แข่งขันรายอื่นๆ ในตลาด
และลดความเสี่ยงที่เกิดจากความผันผวนในความต้องการสินค้าลง
อีกทั้งสามารถขยายตลาดไปยังต่างประเทศที่ต้องการเหล็กชนิดดังกล่าวเพื่อการก่อสร้างได้อีกด้วย

นอกจากนี้
กลุ่มบริษัทยังมุ่งมั่นที่จะพัฒนาผลิตภัณฑ์เพื่อให้ตอบสนองความต้องการของลูกค้าในหลายอุตสาหกรรมมากขึ้น
โดยเฉพาะอุตสาหกรรมต่อเนื่อง ซึ่งเมื่อโครงการ Green Mill
เริ่มดำเนินการผลิตด้วยเทคโนโลยีอันทันสมัย กลุ่มบริษัทก็จะสามารถผลิตเหล็กคุณภาพพิเศษ
(Special Grade) ซึ่งมีความบริสุทธิ์และมีเนื้อเรียบกว่าเนื้อเหล็กที่ผลิตโดยเทคโนโลยีทั่วไป
จึงเป็นที่ต้องการของอุตสาหกรรมต่อเนื่องที่ใช้เหล็กคุณภาพสูงเป็นวัตถุดิบในการผลิต
อาทิอุตสาหกรรมยานยนต์และอุตสาหกรรมต่อเนื่องอื่นๆ
ที่ต้องการเหล็กคุณภาพพิเศษเพื่อใช้ในการผลิตได้อย่างแท้จริง

2. ความเสี่ยงจากการการดำเนินการจัดหาวัตถุดิบ

ในการผลิตเหล็กแท่งยาว (Billet)
ซึ่งเป็นวัตถุดิบสำหรับการผลิตเหล็กเส้นกลมและเหล็กเส้นข้ออ้อยเองนั้น
บริษัทอาจประสบกับความเสี่ยงด้านระยะเวลาที่เพิ่มขึ้นในการจัดหาวัตถุดิบ คือ เศษเหล็ก (Scrap)
สำหรับเตาหลอมอาร์คไฟฟ้า (Electric Arc Furnace : EAF)
และความไม่สม่ำเสมอของเศษเหล็กที่หาได้ ทั้งนี้ กลุ่มบริษัท
ได้จัดการลดความเสี่ยงดังกล่าวด้วยการสร้างความร่วมมือระหว่างกลุ่มบริษัท
กับพันธมิตรทางธุรกิจทั้งที่เป็นบริษัทผู้จัดจำหน่ายเศษเหล็กรายใหญ่ในประเทศโดยตรง
ตลอดจนมีการจัดหาแหล่งนำเข้าเศษเหล็กจากต่างประเทศ
และยังมีการนำเศษเหล็กที่เป็นผลพลอยได้จากการผลิตของโรงงานกลับมาใช้เป็นวัตถุดิบสำหรับเตาหลอม
อีกทั้งยังได้วางแผนการผลิตและการสั่งซื้อวัตถุดิบอย่างรอบคอบและรัดกุม
และมีการสร้างและบริหารความสัมพันธ์กับกลุ่มบริษัทจำหน่ายเศษเหล็กอย่างสม่ำเสมอ
เพื่อให้มั่นใจว่าจะมีวัตถุดิบเพียงพอสำหรับกระบวนการผลิต

3. ความเสี่ยงจากความผันผวนของราคาวัตถุดิบ

จากเดิมที่กลุ่มบริษัท ต้องนำเข้าวัตถุดิบจากต่างประเทศ เพื่อใช้ในการผลิต
ทำให้อาจเกิดความเสี่ยงได้จากราคาวัตถุดิบที่นำเข้ามีความผันผวนเปลี่ยนแปลงไปตามกลไกตลาดโลก
ซึ่งอาจส่งผลกระทบต่อต้นทุนค่าวัตถุดิบของกลุ่มบริษัทในการผลิตผลิตภัณฑ์คือเหล็กเส้นและเหล็กเส้นข้ออ้อยได้
แต่ภายในไตรมาสที่ 1 ของปี 2555 นี้ กลุ่มบริษัทฯ สามารถทำการผลิตวัตถุดิบตั้งต้น
คือเหล็กแท่งยาว (Billet) ได้เองจากความสำเร็จของโครงการ Green Mill
จะทำให้กลุ่มบริษัทได้รับความเสี่ยงจากความผันผวนของราคาวัตถุดิบลดน้อยลง

4. ความเสี่ยงด้านสิ่งแวดล้อม

ทางด้านความเสี่ยงอันเนื่องมาจากสภาพแวดล้อมและสิ่งแวดล้อมการทำงานที่อาจเกิดอันตรายขึ้นได้จากสภาพกระบวนการผลิต
กลุ่มบริษัท
ได้มีนโยบายลดความเสี่ยงดังกล่าวและเพิ่มความปลอดภัยให้กับพนักงานด้วยอุปกรณ์ป้องกันอันตรายส่วนบุคคลกับพนักงาน
(Personal Protective Equipment: PPE)
และยังมีการตรวจสุขภาพให้แก่พนักงานและประชาชนในชุมชน
พร้อมทั้งประชาสัมพันธ์ให้ความรู้แก่ชุมชนรอบโรงงาน
เพื่อให้เกิดความเข้าใจและสร้างความตระหนักถึงความสำคัญในการที่จะต้องปฏิบัติตามมาตรการป้องกันอันตรายนั้นๆ

นอกจากนี้ กลุ่มบริษัทยังได้ทำการศึกษาการประเมินผลกระทบทางสุขภาพ “Health Impact
Assessment - HIA” ที่อาจจะเกิดขึ้นกับชุมชน
ในฐานะที่เป็นประเด็นหลักของความรับผิดชอบต่อสังคมขององค์กรและภายใต้ระบบคุณภาพของ ISO
และ IPPC ทั้งนี้ กลุ่มบริษัท ได้มีการติดตั้งระบบบำบัดไอเสียและฝุ่น (Fume Treatment Plant
and Quenching Tower) ซึ่งจะช่วยกรองอากาศเสียและฝุ่นที่เกิดจากกระบวนการการผลิต
โดยสามารถรับประกันได้ว่าคุณภาพอากาศที่ได้อยู่เหนือระดับมาตรฐานของการควบคุมคุณภาพสากล
ถือเป็นการช่วยลดผลกระทบต่อสิ่งแวดล้อมและชุมชนอีกทางหนึ่ง

5. ความเสี่ยงทางด้านการเงิน

ในการดำเนินงานทางด้านการเงินของกลุ่มบริษัท ไม่เพียงแต่ความเสี่ยงจากตลาด
ความเสี่ยงด้านการให้สินเชื่อ และความเสียงด้านสภาพคล่อง
กลุ่มบริษัทได้มีการวางแผนจัดการความเสี่ยงโดยรวม
โดยมุ่งเน้นความผันผวนของตลาดการเงินและแสวงหาวิธีการลดผลกระทบที่ทำให้เกิดความเสียหายต่อผลการดำเนินงานทางการเงินของกลุ่มบริษัทให้เหลือน้อยที่สุดเท่าที่จะเป็นไปได้
โดยใช้เครื่องมืออนุพันธ์ทางการเงินเพื่อป้องกันความเสี่ยงที่จะเกิดขึ้น อาทิ
สัญญาซื้อขายเงินตราต่างประเทศล่วงหน้า สัญญาแลกเปลี่ยนสกุลเงินตราและอัตราดอกเบี้ย
อีกทั้งในด้านการจัดการความเสี่ยงในส่วนของทุน
กลุ่มบริษัทได้มีการบริหารจัดการเพื่อดำรงไว้ซึ่งความสามารถในการดำเนินงานอย่างต่อเนื่องของกลุ่มบริษัท
เพื่อสร้างผลตอบแทนต่อผู้ถือหุ้นและเป็นประโยชน์ต่อผู้ที่มีส่วนได้เสียอื่น
และเพื่อดำรงไว้ซึ่งโครงสร้างของทุนที่เหมาะสมเพื่อลดต้นทุนของเงินทุน